BMW opdrag gegee om dié tarief terug te betaalArgieffoto: https://pixabay.com Die Nasionale Kredietreguleerder (NKR) het ŉ voldoeningskennisgewing uitgereik aan BMW Financial Services om sogenaamde afleweringstariewe aan kliënte terug te betaal. Die tarief van tussen R3 000 en R6 000 word gereeld by finansieringsooreenkomste gevoeg, maar mag volgens die Nasionale Kredietwet nie deel wees van die kredietooreenkoms nie. “Die voldoeningskennisgewing gee BMW Financial Services opdrag om kliënte terug te betaal en ŉ ouditverslag aan die NKR te stuur,” het Nomsa Motshegare, hoofbeampte van die NKR, gesê. “Die Nasionale Kredietwet maak voorsiening daarvoor dat verbruikers ŉ kwotasie ontvang wat die kredietkoste duidelik uiteensit voordat hulle enige kredietooreenkomste onderteken. Verbruikers moet die kwotasie van kredietverskaffers aanvra sodat hulle die koste van die krediet wat aangebied word deeglik kan nagaan.” Motshegare het gesê die NKR sal voortgaan om ondersoeke oor die hele bedryf te doen om onwettige heffings stop te sit. BMW het intussen aangedui hy sal beswaar maak teen die kennisgewing. Lees ook: Verbruikersake: Oppas vir heffings wat nie in kredietooreenkoms mag wees